આ વિશે દેરાસરમાં આવેલાં દર્શિતા જૈને મિડ-ડે LOCALને કહ્યું હતું કે ‘છેલ્લા ઘણા સમયથી સ્થાનિક લોકો ખંડિત થયેલી ભગવાનની મૂર્તિઓનું યોગ્ય વિસર્જન ન કરતાં દેરાસર બહારના વૃક્ષ નીચે મૂકી જાય છે. એક-બે મૂર્તિઓ વૃક્ષ નીચે પડેલી જોઈ અન્ય લોકો પણ ખંડિત મૂર્તિઓનું વિસર્જન કરવાને બદલે અહીં વૃક્ષ નીચે જ મૂકે છે. આમ એક પછી એક મૂર્તિઓ વધતી જાય છે અને ઢગલો થાય છે. જ્યાં મૂર્તિઓ મૂકવામાં આવે છે એ વૃક્ષ દેરાસરના ગેટની એકદમ બહાર આવેલું છે. એને કારણે ભાવિકોની અવરજવર પણ વધુ રહે છે, જેને પગલે ભગવાનની મૂર્તિઓ ત્યાંથી ચાલતા લોકોના પગમાં આવે છે અને અપમાનિત થાય છે તેમ જ રાહદારીએ પણ પાપના ભોગ બનવું પડે છે. આને કારણે ભગવાન સ્થાપિત થયેલા હોવાથી ચમત્કાર થાય છે જેવી અંધશ્રધ્ધાઓ પણ વધે છે. આમ અનેક લોકોની ભાવનાને ઠેસ પહોંચતી હોવાથી ખંડિત મૂર્તિઓને દરિયામાં વિસર્જિત કરી એનો યોગ્ય નિકાલ કરવો જરૂરી છે.’